
Αξιότιμες κυρίες,
Αξιότιμοι κύριοι,

Το Σωματείο ΑμεΑ Περιφερειακής Ενότητας Ζακύνθου «Οι Ποπολάροι», στο πλαίσιο των συνεχών ενεργειών του για τη βελτίωση της προσβασιμότητας και τη διασφάλιση της ισότιμης συμμετοχής των ατόμων με αναπηρία στην κοινωνική ζωή του τόπου μας, απευθύνει προς το Λιμενικό Ταμείο Ζακύνθου τα ακόλουθα αιτήματα:

1. Παραχώρηση του χώρου της πρώην παιδικής χαράς
Ζητούμε να εξεταστεί η δυνατότητα παραχώρησης προς τον Δήμο Ζακύνθου του χώρου όπου λειτουργούσε η πρώην παιδική χαρά, όπισθεν του κινηματογράφου «Φώσκολος», με σκοπό τη δημιουργία, από τον Δήμο Ζακύνθου, της πρώτης πλήρως προσβάσιμης και συμπεριληπτικής παιδικής χαράς στη Ζάκυνθο.

Η συγκεκριμένη παρέμβαση θα επιτρέψει σε παιδιά με και χωρίς αναπηρία να παίζουν, να επικοινωνούν και να αναπτύσσονται μαζί, σε έναν χώρο ασφαλή, κατάλληλα διαμορφωμένο και προσβάσιμο σε όλους. Η δημιουργία μιας τέτοιας παιδικής χαράς αποτελεί ουσιαστική κοινωνική ανάγκη και σημαντικό βήμα για μια πόλη χωρίς αποκλεισμούς.

Ο χώρος θα πρέπει να διαθέτει πιστοποιημένο εξοπλισμό κατάλληλο για παιδιά με διαφορετικές μορφές αναπηρίας, προσβάσιμες διαδρομές, κατάλληλο δάπεδο ασφαλείας, επαρκή φωτισμό, καθιστικά και τις απαραίτητες υποδομές για την ασφαλή πρόσβαση και παραμονή παιδιών, γονέων και συνοδών.

2. Βελτίωση της προσβασιμότητας στην οδό Κωνσταντίνου Λομβάρδου
Παράλληλα, ζητούμε να προγραμματιστούν, σε συνεργασία με τον Δήμο Ζακύνθου και κάθε άλλη συναρμόδια υπηρεσία, ουσιαστικές παρεμβάσεις για τη βελτίωση της προσβασιμότητας κατά μήκος της οδού Κωνσταντίνου Λομβάρδου.

Ειδικότερα, κρίνεται αναγκαία:

· η κατασκευή κατάλληλων ραμπών στα πεζοδρόμια και στα σημεία διέλευσης,

· η διαμόρφωση συνεχούς, ασφαλούς και ανεμπόδιστης προσβάσιμης διαδρομής,

· η αποκατάσταση σημείων με υψομετρικές διαφορές ή άλλα εμπόδια,

· η πρόβλεψη ασφαλών διαβάσεων για χρήστες αναπηρικών αμαξιδίων και άτομα με κινητικές δυσκολίες,

· η τοποθέτηση όδευσης τυφλών, όπου αυτό είναι τεχνικά εφικτό,

· καθώς και η προστασία των ραμπών και των προσβάσιμων διαδρομών και των θέσεων στάθμευσης ΑμεΑ της αρμοδιότητας σας, από παράνομη στάθμευση ή κατάληψη.

Η οδός Κωνσταντίνου Λομβάρδου αποτελεί κεντρικό και πολυσύχναστο σημείο της πόλης. Η ασφαλής και αυτόνομη μετακίνηση των ατόμων με αναπηρία σε αυτή δεν μπορεί να αντιμετωπίζεται ως προαιρετική βελτίωση, αλλά ως βασική υποχρέωση μιας σύγχρονης και συμπεριληπτικής πόλης.

Παρακαλούμε για την εξέταση των αιτημάτων μας στην αμέσως επόμενη συνεδρίαση του Λιμενικής Επιτροπής και για την έγγραφη ενημέρωσή μας σχετικά με τις δυνατότητες παραχώρησης του χώρου και το χρονοδιάγραμμα των αναγκαίων παρεμβάσεων.

Το Σωματείο μας βρίσκεται στη διάθεσή σας για συνάντηση, αυτοψία στα συγκεκριμένα σημεία και συνεργασία με τις αρμόδιες τεχνικές υπηρεσίες.
Με εκτίμηση για το Δ.Σ.

Ο Πρόεδρος                                                              Η Γεν. Γραμματέας

Μπενίσης Μάριος                                                            Στεφανοπούλου Ιωάννα

